V. Novotný, poslanec: (2008-12-04):
Vážený pán minister zdravotníctva, interpelujem vás vo veci zániku Európskej zdravotnej poisťovne, a. s., a činnosti Úradu pre dohľad nad zdravotnou starostlivosťou v tomto procese. Dňa 29. októbra sme vám spolu s poslancom Národnej rady Slovenskej republiky Ivanom Miklošom poslali otvorený list, v ktorom sme konštatovali, že pán Richard Demovič podľa nášho názoru stratil odborné a morálne predpoklady, ako aj dôveryhodnosť na vykonávanie funkcie predsedu Úradu pre dohľad nad zdravotnou starostlivosťou. V tomto liste sme vás žiadali, aby ste v zmysle zákona 581/2004 o zdravotných poisťovniach neodkladne navrhli vláde Slovenskej republiky odvolanie predsedu Úradu pre dohľad nad zdravotnou starostlivosťou Richarda Demoviča. Keďže do dnešného dňa ste na tento list neodpovedali, využívam  právo poslanca Národnej rady Slovenskej republiky interpelovať vás v predmetnej veci. SDKÚ – DS so znepokojením sledovala okolnosti zániku Európskej zdravotnej poisťovne, a. s., ako aj konanie Úradu pre dohľad nad zdravotnou starostlivosťou v tomto procese. Dôvodom boli indície o zlyhaní Úradu pre dohľad nad zdravotnou starostlivosťou v procese pred a po zániku Európskej zdravotnej poisťovne. Poslanec Národnej rady Slovenskej republiky za SDKÚ –  DS Ivan Mikloš preto prostredníctvom Výboru Národnej rady Slovenskej republiky pre financie, rozpočet a menu inicioval  poslanecký prieskum na Úrade pre dohľad nad zdravotnou starostlivosťou, ktorý sa uskutočnil dňa 18. septembra 2008. Na základe návrhu poslanca Národnej rady Slovenskej republiky za SDKÚ – DS Viliama Novotného Výbor Národnej rady Slovenskej republiky pre zdravotníctvo schválil vypracovanie správy o okolnostiach zániku Európskej zdravotnej poisťovne, a. s., a činnosti Úradu pre dohľad nad zdravotnou starostlivosťou v tomto procese, ktorú výbor prerokoval na svojom rokovaní 23. septembra 2008. Na základe výsledkov poslaneckého prieskumu a obsahu vyššie uvedenej správy je zrejmé, že Úrad pre dohľad nad zdravotnou starostlivosťou pod vedením predsedu úradu Richarda Demoviča v celom procese zániku Európskej zdravotnej poisťovne, a. s., opakovane pochybil. Od konca januára 2008 úrad pre dohľad vedel, aká bola predbežná účtovná závierka Európskej zdravotnej poisťovne za rok 2007. V tejto chvíli bolo zrejmé, že boli naplnené ustanovenia zákona 581/2004 o zdravotných poisťovniach, na základe ktorých mal Úrad pre dohľad nad zdravotnou starostlivosťou navrhnúť ozdravný plán a v prípade jeho neschválenia zaviesť nútenú správu. Úrad pre dohľad nad zdravotnou starostlivosťou však konal nedostatočne. 2. mája 2008 Európska zdravotná poisťovňa ohlásila svoj zánik a vstup do likvidácie. Nekompetentné rozhodnutia úradu pre dohľad však pokračovali ďalej. 6. mája 2008 úrad pre dohľad rozhodol o dočasnom prevode poistného kmeňa na Spoločnú zdravotnú poisťovňu a ani sa nepokúsil o odplatný prevod poistného kmeňa napriek tomu, že o neho v tom čase bol záujem a mohli sa tak získať finančné prostriedky na uspokojenie pohľadávok veriteľov, predovšetkým poskytovateľov zdravotnej starostlivosti. Koncom augusta 2008 rozhodol úrad pre dohľad o prevode poistného kmeňa na inú zdravotnú poisťovňu a podľa hovorcu úradu pre dohľad mal o tomto prevode rozhodnúť likvidátor, čo je v jasnom nesúlade so zákonom 581/2004 o zdravotných poisťovniach. Pán minister, som presvedčený o tom, že zákon 581/2004 o zdravotných poisťovniach pamätá na všetky možnosti, ktoré sa v tomto procese udiali a pri jeho dodržiavaní nemuselo dôjsť k takým škodám ako v tomto prípade. Keďže Úrad pre dohľad nad zdravotnou starostlivosťou pod vedením predsedu Richarda Demoviča v procese zániku Európskej zdravotnej poisťovne, a. s., opakovane pochybil tým, že nevyužil zákonom stanovené možnosti na minimalizáciu škôd, bude musieť záväzky Európskej zdravotnej poisťovne voči poskytovateľom zdravotnej starostlivosti pravdepodobne znášať štát, ako ste to verejne naznačili. Na základe vyššie uvedeného pán Richard Demovič stratil odborné a morálne predpoklady, ako aj dôveryhodnosť na vykonávanie funkcie predsedu Úradu pre dohľad nad zdravotnou starostlivosťou. Žiadam vás, aby ste v tejto veci zaujali jasné stanovisko a v zmysle zákona 581/2004 o zdravotných poisťovniach neodkladne navrhli vláde Slovenskej republiky odvolanie predsedu Úradu pre dohľad nad zdravotnou starostlivosťou Richarda Demoviča. Ďakujem pekne, skončil som.